Cuneiform Tablet Kt v/k 24 (AKT 3 88)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma en-um-a-šùr-ma a-na lá-li-a qí-bi-ma ṭup-pá-am da-nam ša a-lim{ki} na-áš-a-tí a-na-kam i-na ṣa-bi-im 10 ù 20 ku-a-tí aṣ-ba-at-kà um-ma a-na-ku-ma lu a-ḫu-um i-a-tí a-ta a-na ma-lá ṭup-pí-im ša a-lim{ki} i-ḫi-id-ma lá ta-ša-lá-aṭ ša 80 TÚG.ḪI.A SIG₅ DIRI ša ṭup-pu-um ša kà-ri-im i-li-ip-tù-ma É i-na-a-a DUMU e-lá-lí i-ba-ší-ú qá-at-kà li-iṣ-ba-at-ma KÙ.BABBAR ù ṣí-ba-sú ša ṭup-pí-im šu-a-tí ša-áš-qí-il₅ ù ša 20 TÚG.ḪI.A SIG₅ DIRI ša šu-be-lúm DUMU ku-lu-ma-a i-na ILLAT-at i-ku-pí-a ú-šé-ri-bu-ma i-na lu-qú-tim ša tí-me-el-ki-a i-dí-nu-šum 10 ma-na KÙ.BABBAR ší-im-šu-nu 1 me-at TÚG.ḪI.A SIG₅ KÙ.BABBAR-šu-nu É kà-ri-im li-qé-ma a-ṣé-ri-a ù a-ṣé-er DAM.GÀR bi₄-il₅ KÙ.BABBAR i pá-nim-ma šé-bi₄-lam-ma ki-ma i-na a-lim{ki} šu-um-kà i-na da-mì-iq-tim a-za-ku-ru-ú ší-a-tí e-pu-uš a-na mì-ma té-er-tí-a ša ki-ma na-áš-pá-ra-tí-a ta-ni-iš-ú a-na té-er-tí-a i-ḫi-id-ma <gap>-<gap>-ki za-ki-a-am ṭup-pá-am ša a-bi-a-a DUMU en-na-nim qá-at-kà li-iṣ-ba-at KÙ.BABBAR ù ṣí-ba-sú ša-áš-qí-il₅ ṭup-pá-am ša DUG-ṣí-lá-a-šùr DUMU ì-lí-a-lim ù a-šùr-ma-lik DUMU i-na-a-a ṭup-pá-am ša 1 ma-na 0.5 GÍN ša ḫu-bu-ul a-lá-bi₄-im ša kà-ru-um i-ṣé-ri-šu i-šu-ú ša-zu-uz-tù-šu-ma a-na-ku KÙ.BABBAR i-na ra-mì-ni-a áš-qúl u₄-ma-am i-ta-ak-ra-ni DUB ša ší-bu-tí a-šur-GAL DUMU a-zu-a ù PÚZUR-a-šùr DUMU i-ku-pì-a DUB ša 11 ma-na KÙ.BABBAR ša ḫu-bu-ul lu-lu ŠEŠ a-ma-ḫe-er qá-at-ku-nu li-iṣ-ba-at DUB ša 0.33333 ma-na KÙ.BABBAR ša šál-ma-a-šur DUMU i-tur₄-DINGIR i-na {d}UTU-ši ṭup-pì ta-ša-me-ú mì-ma ṭup-pì a-ni-ú-tim me-eḫ-ri-šu-nu šu-ba-al-ki-it-ma ù šu-nu-tí qí-ša-šu-nu-ma i-na maš-kà-nim da-nim šu-uk-na-ma a-na DUMU um-mì-a-nim ke-nim ša ki-ma qá-qí-dí-ku-nu i-na IGI ší-bé-e pì-iq-da-ma lu-ub-lam a-šar ta-pá-qí-da-ni ki-ma a-ma-kam lá ú-šé-ṣú-ú ší-a-tí e-pu-uš a-pu-tum lá ta-ša-lá-aṭ ITU.1.KAM ITU.2.KAM té-er-tám za-ki-ma tí-ib-a-ma a-tal-kam ù a-na-kam ma-lá a-na-ku ú-na-ḫi-du-kà té-er-tám ša KÙ.BABBAR 10 ma-na lá-dí-na-ku-ma ḫa-ra-kà kà-ší-id ku-a-tí a-da-gal a-ma-kam a-wa-tám ša-ḫi-il₅-tám mì-ma e té-pu-uš-ma e ta-ṭí-pì-il₅ lu a-wi-lá-tí a-na ší-ik-ri-im ra-ma-kà lá tù-šar té-er-ta-kà a-ni-tum lá a-ni-tum li-li-kam-ma úz-ni pì-té a-ma-kam ḫa-áš-tí-li i re-ší-kà li-zi-iz KÙ.BABBAR ša šu-ḫu-ur-pì-a KÙ.BABBAR ù ṣí-ba-sú ša a-ni-na DUMU PÚZUR-a-na ša-áš-qí-il₅-ma lá té-zi-ib